Nico Graf

Den Nico Graf, gebuer den 1. Januar 1955 an der Stad Lëtzebuerg, ass e lëtzebuergesche Journalist a Schrëftsteller.

 Formatioun a Karriär
No der Primärschoul um Sennengerbierg huet den Nico Graf seng Secondairesstudien an der Internatsschoul vun den Häerz-Jesu-Pateren zu Clairefontaine gemaach. Do huet hie schonn Gedichter an aner, méi sozialkritesch Texter publizéiert, an zwar an der Zäitschrëft, déi déi grouss Schüler ënner dem zimmlech éiergäizegen Numm Reflets - Blätter für Literatur, Kunst und Politik erausginn hunn. Aner Redakteren an Auteure waren de Jean-Claude Juncker, den Edouard Marc Kayser, de Marc Hess, de Pierre Hack an de Camille Hoffmann.

No sengem Premièresexamen, deen hien 1974 am Lycée Michel-Rodange an der Stad geschriwwen hat, ass den Nico Graf d'éischt an de Centre universitaire de Luxembourg an dunn op d'Universitéit vu Saarbrécken Germanistik a Romanistik studéiere gaangen. Duerno huet hien eng Zäitchen als Journalist an als Auteur fir de Saarlännesche Radio geschafft. No e puer Joer zu Rheinfelden, wou hie fir de Südwestfunk geschafft hat, ass den Nico Graf op Hamburg gezunn, wou hie vun 1992 bis 2001 Reportage fir den ARD a fir den NDR gemaach huet. Duerno huet hien nach zu Tréier fir den SWR, den SR an den Deutschlandfunk geschriwwen a produzéiert, ier hien 2004 Redakter an Investigatiounsjournalist bei RTL Radio Lëtzebuerg gouf.

 Bibliographie 
 Ins Auge fassen; Gedichter, erausgi vum Rolf Ketter; Lëtzebuerg, Binsfeld Verlag, 1981.
 Berlin ist allein; Texter a Fotoen; Iechternach, Éditions phi, 1985.
 Elleklöppel - Bruchstücke, ein Buch über Senningerberg, ein Dorf, das verschwunden ist, weil es sich breit gemacht hat; Iechternach, Éditions phi, 1990.
 Räuber & Gens d'armes - Sieben Sachen für den Funk; Saarbrécken, PoCul, 1993. 
 Dat seet een net - Commentairen, Ultimomondo, Sandweiler, 2009 (2. Oplo, mat CD = Abrëll 2010; 256 Säiten); ISBN 978-2-919933-56-3.
 Dat ass ze haart; Éditions Ultimomondo, Nouspelt, 2011. ISBN 978-2-919933-75-4
Lies de bal, zesumme mat Cathy Clement, Lucien Blau, Josy Braun, Tullio Forgiarini, Pol Greisch, Jhemp Hoscheit, Henri Losch, Roger Manderscheid, Editions Saint-Paul, Editions Guy Binsfeld, 2014

 Literatur 
 Germaine Goetzinger & Claude D. Conter (+ Mataarbechter), Luxemburger Autorenlexikon; Nationale Literaturzentrum, Miersch, 2007; Ss. 214-215.
 Bicherbuch - Livre des livres - Bücherbuch - Book of books, Éditions Ultimomondo, 2010, ISBN 978-2-919933-65-5, Ss. 37-40
 Um Spaweck 

Kategorie:Lëtzebuergesch Auteuren
Kategorie:Lëtzebuergesch Journalisten
Kategorie:Gebuer 1955